《摸鱼儿 荷花归耕堂用时父韵》
宋代·赵以夫

古城阴、一川新浸，天然尘外幽绝。谁家幻出千机锦，疑是蕊仙绝织。

环燕席。便纵有万花，此际无颜色。清风两腋。炯玉树森前，碧筒满注，共作醉乡客。

长堤路，还忆西湖景物。游船曾点空碧。当时总负凌绝气，俯仰顿成今昔。

愁易极。更对景销凝，怅望天西北。归来日夕。但展转无眠，风棂水馆，冷浸五更月。

作者简介：赵以夫(1189－1256)，字用父，号虚斋，福建省福州府长乐县（今福建省福州市长乐区）人。南宋嘉定十年(1217)进士。历知邵武军、漳州，皆有治绩。嘉熙初(1237)，为枢密都承旨兼国史院编修官。二年，知庆元府兼沿海制置副使，四年，复除枢密都承旨，淳祐五年(1245)，出知建康府，七年，知平江府。以资政殿学士致仕。有《虚斋乐府》。